Historia di Bushiribana 
Un tiki di historia di oro: 


Na aña 1824, un mucha homber Arubiano, 
Willem Rasmeyn di 12 aña, yiu di Jacobo 
Rasmeyn, a haya un pida oro banda di Rooi 
Fluit. Esey tabata e prome oro di Aruba, cu a 
lanta un movecion grandi na Aruba pa busca 
oro. Pero gobierno mes a tuma e cuenta di 
buscamento di oro. Pesey hende a bin papia 
riba "Compania di Rey”; gobierno a traha na 
nomber di Rey di Hulanda, mescos manera 
nan tabata papia na nomber di Rey di 
Hulanda y tambe riba Magashina di Rey, 
Montagne di Rey, Catibo di Rey. 





Gold Mining 


Nan tabata busca oro principalmente na Rooi 
Fluit, Arikok, Daimari y tambe na Casibari, Weburi (Piedra Plat) y otro luga. 
Durante seis luna di aña 1826, nan a haya 2239 gram di oro, esta cuatro 
liber y mei. Balor di oro tabata mas of menos 150 florin pa un gram. 
Compania di Rey tabatin varios Aleman den sirbishi. Dos ingeniero, p.e. 
Stifft y Wirz y dos minero Pfeiffer y Schumacher. E ultimo aki a muri na 
hospital di Aruba dia cu gobierno a stop e trabou den oro, esta na januari 
1829. Mientras tanto nan a cuminsa busca tambe na Westpunt cu yama 
Hadicuri (Hadicurari). E minanan di oro na Westpunt yama: Tibushi, Bena 
Sigur, Bentura y Cubeo. E oro di Tibushi tabata oro rico, esta "oro cu piedra 
aden”, mientras otro luga nan tabata haya "piedra cu oro aden”. Hopi hende 
tabata busca oro pa nan cuenta y bende cu hendenan na Playa. Sr. Adriaan 
Lacle tabata un cumprado di oro. 


Oro a trece tambe pobresa na 
Aruba, specialmente pa e 
cunukeronan, cu pa motibo di 
oro a lubida nan trabou den 
cunuco y asina descustumbra 
di e plantamento. Tabatin un 
Frances, Luis Bazin, naci na 
Landenau di Bretagne, na aña 
1793 cu a bini Aruba y a traha 
den mina di oro na Cristal, 
Marawiel, Matividiri, etc. E 
tabatin mas o menos cuarenta 





Mina di Oro na Mira Lamar 
catibo. Luis Bazin a casa cu Regina Jacomina Croes kendenan tabata 
cumprado di oro. Na aña 1853 ora Luis a muri, su esposa ta bolbe casa cu un 
Italiano cu a yega e mesun aña. Esey tabata Pedro Joseph (Pep) Frigerio cu 
a bin Aruba como agente biahero y tambe a bay den negoshi di oro. Tur e 

catibonan di Luis Bazin a wordo pasa pa Sr. Frigerio. Su yiu homber tambe a 
traha na Westpunt. Plino tabata esun cu tabata conseha e compania pa 
busca minero Italiano pa Bushiribana. 


mæ aa 
NA 


T 


3 
E “ALP? 





Fabrica di Oro na Bushiribana Fabrica di Oro na Balashi 
Bushiribana: 


Na aña 1870, un compania Mericano tabata traha na Aruba cu tabata busca 
oro na Sero Moskita y Tres Cabes, parti nort di Aruba. Un compania Ingles 
“Aruba Island Goldmining Company, London” a sigui e compania Mericano aki 
for di aña 1872 te cu 1881. Na 1874 nan a traha e fabrica na Boca Mahos, 
esta Bushiribana pa mula piedra di oro y laba oro. Algun metsla di Corsou 
hunto cu metsla mas conoci na Aruba, Alexander Donati, a construi e fabrica. 
Pa hisa e piedranan grandi, cu ainda nos por weita den e ruina, nan a traha 
un grua di palo. 


Aya tabata mas cerca di e minanan di Cristal, Matavidiri, Gerard, Kadushi, 
Bazijn, Wariruri. Pero nan tabata traha tambe na Rooi Fluit, Sabanilla, Piedra 
Cacho, Daimari, Baas Dirk, Hala Pipa, Rooi Burico, Golf, Lorant, Boca Rico, 
Kudiwari, Tamarijn, Parca, Shita y Angochi. 


Sistema di trabou tabata basta primitivo ainda. Nan tabata bora den piedra 
di tunnel cu penchi di hero y martiu grandi. Nan tabata hisa e piedra den un 
caha di tabla cu un fila di trahado mester a pasa un pa otro. Mas o menos 
200 te 300 hende tabata traha na Bushiribana. Inglesnan cu mas tanto 
tabata dirigi e trabou di mina tabata p.e. Mr. Long, Tilly, Tepson, Williams, 
Rendervries, Thomas, Richardson, Hong, June, Newton, Rool, Ibottson. 
Asina por lo menos hende ta corda nan nomber. Mayoria di nan tabata biba 
na Bushiribana mes, caminda nan a traha varios cas. Dos Ingles tabata biba 
den un cas di lodo na pia di Sero Gerard banda di Wariruri. Pida pipa di tera 
cora, cu ta haya aya, ta mustra cu nan tambe tabata gusta huma pipa. Dos 
Ingles ruman a muri eynan di keintura geel y a keda derá banda di Bena Hill 
na Wariruri. 

Jan van der Biest tabata cahero pa e compania di Bushiribana. Arubiano cu 
tabata cabesante di un ploeg, hefe tabata p.e.: Antoin Erasmus, Camillo 
Erasmus, Bito Geerman, Koochi (Jacinto) Croes, Martijn Bremen, Elias 
Angela, Jan Hendrik Almari, Jan Hendrik de Mey, Bartolomeo Dania, Sjaki 
Wernet, Jan Boekhouder, Antonio Britten y Johannes Paskel. 


Famia Rozenburg di Nuñe, Oscar, Otilio, Romualdo Chemmie, tambe tabata 
traha na Bushiribana. Chemmie Rozenburg tabata traha den laboratorio di 
Bushiribana. 


Jan Hendrik Almari, hefe cerca Mr. Rool, tabata gusta haci pret. Ora cu Mr. 
Rool a yega di bisa: “Tur hende na tera”, kier meen, tur hende na fila pa 
hisa tera for di mina. Jan Hendrik a pasa e encargo “Bai drumi”, manera si el 
a compronde robes. Tur e trahadonan a cay drumi. 


Compania Ingles a coba hopi tunnel largo na Cristal, Gerard y Kadushi. 
Tabatin un tunnel cu a bay for di Cristal te den Gerard. 


Minero Italiano: 


Na 1880 compania Ingles a rondea poco Italiano pa traha den mina di oro. E 
idea pa bay busca nan te na Italia a bay probablemente di famia Frigerio. 
Nan a haya 27 Italiano di Villa Maritima, un pueblo cerca di Livorno na 
Toscano. Un bapor a trece nan Aruba riba un contract di un aña. Nan trabou 
tabata principalmente na Bushirbana. 


Despues di un aña nan a bolbe Italia. Pero un grupo di mucha homber 
Italiano no kier a bay, nan tabata gusta Aruba masha hopi. Joseph 
Petrocchi, cu tabata aki cu dos yiu homber, Victorio y Antonio, a bay abordo 
di un bapor pa Corsou pa bolbe Italia, caminda su señora cu seis yiu homber 
mas a keda. Na Corsou Victorio y Antonio Petrocchi a hui bay for di nan tata, 
a sconde y warda riba un barco cu por hiba nan Aruba atrobe. 


E Italianonan na Bushiribana a haya nan amigo di trabou, manera Pascual 
Kelly y Sintjago Kelly di Tanki Leendert. Pascual Kelly casá cu Johanna Maria 
Dijkhoff, ruman di Johanna Maria, tabatin algun yiu muhe di edad, bunita, 
amabel y teenager. E muchanan homber Italiano a bira tambe amigo di nan. 
Diasabra y Diadomingo nan tabata gusta keiro den Tanki Leendert, canta nan 
cancionnan bunita cu e muchanan muhe di e bario ey tabata gusta hopi. 


E resultado di e amistad aki a resulta den e siguiente matrimonionan: 


1884 - Cajetano Jacopucci cu Cypriano Kelly 

1884 - Eugenio Falconi cu Susanna Gregoria Dijkhoff 

1885 - Cajetano Jacopucci cu Adeleida Naba (Cypriana, prome casa a muri 
1885 - Victorio Petrocchi cu Faustina Kelly (ruman di Cypriana 

1895 - Victorio Petrocchi cu Federica Kelly (ruman di Cypriana 
1895 - Antonio Petrocchi cu Josefita Kelly (prima ruman di Cypriana) 


E Italianonan tabata bon minero. Casi tur di nan tabata hefe. Eugenio 
Falconi tabata hefe na Kadushi cerca di Matavidiri, despues el a bay traha na 
Seroe Colorado caminda el a biba pa seis aña . Su yiu, Hiacintho Falconi, 
tabata hefe na Miralamar. Cajetano Jacupucci tabata hefe na Calabas. 
Antonio y Victorio Petrocchi tambe tabata hefe na Balashi. 


Jacobo Rasmeyn na aña 1820 tabata tambe Erasmus, esey kier meen cu 
famia Rasmeyn y Erasmus tabata di un mesun famia original. (Nos por nota 
tambe cu e tempo ey e famnan tabata scirbi contrario cu awendia.) 

